CELEX: 52015PC0557
Language: lt
Date: 2015-11-10
Title: Pasiūlymas TARYBOS ĮGYVENDINIMO SPRENDIMAS dėl leidimo Vengrijai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio

EUROPOS KOMISIJA
            Briuselis, 2015 11 10
            COM(2015) 557 final
            2015/0257(NLE)
            Pasiūlymas
            TARYBOS ĮGYVENDINIMO SPRENDIMAS
            dėl leidimo Vengrijai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindas ir tikslai
            
            
               
                  Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos
                     1
                   (toliau – PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei taikyti specialias priemones, nukrypstant nuo tos direktyvos, kad būtų supaprastinta mokesčio surinkimo procedūra arba užkirstas kelias tam tikrų rūšių mokesčių vengimui ar sukčiavimui.
               
               
                  Raštais, kuriuos Komisija užregistravo 2014 m. gruodžio 23 d. ir 2015 m. gegužės 8 d., Vengrija paprašė leisti taikyti priemonę, kuria nukrypstama nuo PVM direktyvos 193 straipsnio. Vadovaudamasi PVM direktyvos 395 straipsnio 2 dalimi, 2015 m. liepos 2 d. raštu Komisija pranešė kitoms valstybėms narėms apie Vengrijos prašymą. 2015 m. liepos 7 d. raštu Komisija pranešė Vengrijai turinti visą informaciją, kuri, Komisijos nuomone, yra būtina prašymui įvertinti.
               
               
                  Vengrija informavo Komisiją, kad aprūpinimo personalu sektoriuje ji susiduria su sukčiavimo schemomis, visų pirma susijusiomis su laikinojo įdarbinimo įmonėmis ir panašias paslaugas teikiančiomis organizacijomis, pvz., mokyklų kooperatyvais, kurių nariai dirba trečiosioms šalims. Vengrijoje įregistruota apie 1 000 bendrovių, užsiimančių laikinojo įdarbinimo veikla.
               
               
                  Nemažai sektoriuje veikiančių įmonių priklauso Vengrijos nacionalinėms asociacijoms (pvz., Vengrijos nacionalinei laikinojo įdarbinimo įmonių asociacijai, Nacionalinei mokyklos kooperatyvų asociacijai) ir narystė jose, pasak Vengrijos, yra tam tikra garantija, kad tos įmonės veikia teisėtai. Tačiau labai daug įmonių nacionalinei asociacijai nepriklauso ir, anot Vengrijos, būtent tokios įmonės (t.y. nuo 40 iki 50 proc. tokių įmonių) užsiima nesąžininga veikla.
               
               
                  Sukčiaujama įvairiais būdais, kaip antai teikiamos fiktyvios paslaugos ar išrašomos suklastotos sąskaitos, bet pagrindinis sukčiavimo būdas susijęs su tuo, kad paslaugos teikėjas, išrašęs sąskaitą už paslaugas, dingsta nesumokėjęs mokesčio mokesčių institucijoms, o pirkėjui palieka galiojančią sąskaitą, pagal kurią galima atskaityti PVM. Vengrijos apskaičiavimais, 2014 m. sukčiavimo PVM suma šiame sektoriuje siekė 22 500 000 EUR.
               
               
                  Tokios rūšies paslaugų teikimui būdinga tai, kad šioms paslaugoms teikti nebūtinos didelės investicijos ar specializuotos žinios. Todėl įsteigti tokią įmonę, kuri netrukus dingsta, palyginti nesudėtinga. Kadangi investicijos nedidelės, iš klientų gautas PVM dažnai smarkiai viršija iš tų investicijų arba, bendresne prasme, iš indėlio atskaitytiną PVM. Todėl iš indėlio neatskaitytas PVM sudaro tik nedidelę sąnaudų dalį, kai tokios įmonės, turinčios nedaug turto ar visai jo neturinčios, pradingsta. Bendrą nesumokėto PVM sumą tampa sunku ar neįmanoma susigrąžinti.
               
               
                  Nors įdiegtos tam tikros kontrolės priemonės (pvz., sugriežtinta naujų įmonių steigimo priežiūra ir patikrinimai), Vengrija pranešė, kad nėra pajėgi sėkmingai kovoti su sukčiavimu šiame sektoriuje. Todėl ji prašo leisti, nukrypstant nuo PVM direktyvos 193 straipsnio bendros taisyklės, taikyti šiame sektoriuje atvirkštinio apmokestinimo mechanizmą, pagal kurį ne paslaugos teikėjas, o apmokestinamasis pirkėjas savo PVM deklaracijoje apskaitytų PVM, mokėtiną už suteiktas paslaugas. Jeigu toks pirkėjas turi teisę atskaityti visą PVM, jis gali jį nedelsdamas deklaruoti ir atskaityti suteiktas paslaugas atitinkantį PVM, todėl iždui PVM faktiškai nemokamas. Taip užkertamas kelias sukčiaujantiems paslaugų teikėjams dingti pasisavinus PVM. Be to, kaip iš Vengrijos pateiktos informacijos supranta Komisija, paslaugos vartotojai paprastai yra patikimesni nei tokie paslaugos teikėjai. Todėl siūloma priemonė taip pat turėtų tokį poveikį, kad PVM prievolė būtų perkelta nuo mažesnių, ne tokių patikimų įmonių stambesniems apmokestinamiesiems asmenims, kurie yra patikimesni. Be to, nenustatyta jokios rizikos, kad sukčiavimas galėtų persikelti į kitas valstybes nares, kurios netaiko šios priemonės. Taip pat nenumatoma, kad sukčiavimas galėtų persikelti į mažmeninį lygmenį, nes šios rūšies paslaugos paprastai neskirtos galutiniam vartojimui.
               
               
                  Reikėtų pastebėti, kad PVM direktyvoje jau numatyta, kad atvirkštinio apmokestinimo mechanizmas gali būti pasirinktinai taikomas aprūpinimui personalu (PVM direktyvos 199 straipsnio 1 dalies b punktas). Iš esmės, šią galimybę galima taikyti tik nekilnojamojo turto sektoriuje (PVM direktyvos 199 straipsnio 1 dalis), tačiau direktyvoje pateiktos galimybės taikymo priežastys atitinka šiame prašyme nurodytas priežastis. Todėl siūloma nukrypti leidžianti priemonė turėtų būti taikoma tik tais atvejais, kurie nenurodyti PVM direktyvoje.
               
               
                  Galiausiai Komisija buvo informuota, kad Vengrija jau pradėjo taikyti prašomą nukrypti leidžiančią nuostatą, nelaukdama, kol remiantis šiuo pasiūlymu bus priimtas Tarybos sprendimas.
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               PVM direktyvos 395 straipsnis.
            
            
               •Subsidiarumo principas (neišimtinės kompetencijos atveju) 
            
            
               Atsižvelgiant į PVM direktyvos, kuria grindžiamas pasiūlymas, nuostatas, pasiūlymas priklauso išimtinei Sąjungos kompetencijai. Todėl subsidiarumo principas netaikomas.
            
            
               •Proporcingumas
            
            
               
                  Pasiūlymas atitinka proporcingumo principą dėl toliau nurodytų priežasčių.
               
            
         
         
            
               
                  Šis sprendimas yra susijęs su valstybei narei jos pačios prašymu suteiktu leidimu ir nesukuria prievolės.
               
               
                  Atsižvelgiant į ribotą nukrypti leidžiančios nuostatos taikymo sritį, speciali priemonė yra proporcinga siekiamam tikslui – kovai su mokesčių slėpimu. Ji neviršija to, kas yra būtina siekiant kovoti su sukčiavimu konkrečiame sektoriuje.
               
            
            
               •Priemonės pasirinkimas
            
            
               
                  Pagal PVM direktyvos 395 straipsnį nukrypti nuo įprastinių PVM taisyklių galima tik Komisijos pasiūlymu vieningai leidus Tarybai. Be to, Tarybos sprendimas yra tinkamiausia priemonė, nes jis gali būti skirtas atskiroms valstybėms narėms.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               
                  Šis pasiūlymas yra pagrįstas Vengrijos pateiktu prašymu ir skirtas tik šiai valstybei narei.
               
            
            
               •Tiriamųjų duomenų rinkimas ir naudojimas
            
            
               
                  Nepriklausomo tyrimo neprireikė.
               
            
            
               •Poveikio vertinimas
            
            
               
                  Sprendimo tikslas – kovoti su sukčiavimu PVM, susijusiu su aprūpinimu personalu, nustatant, kad mokėtinas PVM priskaičiuojamas apmokestinamajam paslaugos gavėjui.
               
               
                  Todėl jis turės teigiamą poveikį PVM įplaukoms, nes sukčiaujantys paslaugos teikėjai nebegalės dingti su PVM suma, kurią jie gauna iš savo klientų įprastomis sąlygomis.
               
            
            
               4.POVEIKIS BIUDŽETUI
            
            
               
                  Pasiūlymas neturės neigiamo poveikio ES biudžetui.
               
            
            
               5.KITI ELEMENTAI
            
            
               
                  Pasiūlyme numatyta laikino galiojimo sąlyga. Automatinis nustatytas galiojimo terminas – 2017 m. gruodžio 31 d.
               
            
            
               2015/0257 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               dėl leidimo Vengrijai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio
            
         
         
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  2
               , ypač į jos 395 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)raštais, kuriuos Komisija užregistravo 2014 m. gruodžio 23 d. ir 2015 m. gegužės 8 d., Vengrija paprašė leidimo taikyti specialią priemonę, kuria nukrypstama nuo Direktyvos 2006/112/EB 193 straipsnio nuostatų dėl asmens, kuriam tenka prievolė sumokėti pridėtinės vertės mokestį (PVM);
            
            
               (2)2015 m. liepos 2 d. raštu Komisija pranešė kitoms valstybėms narėms apie Vengrijos prašymą. 2015 m. liepos 7 d. raštu Komisija pranešė Vengrijai turinti visą informaciją, kuri, Komisijos nuomone, yra būtina prašymui išnagrinėti;
            
            
               (3)Direktyvos 2006/112/EB 193 straipsnyje nustatyta, kad mokesčių institucijoms PVM paprastai sumoka apmokestinamasis asmuo, tiekiantis prekes ar teikiantis paslaugas. Šio Vengrijos prašymo dėl nukrypti leidžiančios priemonės tikslas – nustatyti, kad PVM, susijusio su aprūpinimu personalu, mokėjimo prievolė tektų paslaugos gavėjui;
            
            
               (4)pasak Vengrijos, nemažai laikinojo įdarbinimo įmonių sektoriaus prekiautojų sukčiauja teikdami paslaugas ir nemokėdami PVM mokesčių institucijoms. Kadangi šios rūšies veiklai vykdyti nebūtinas didelis indėlis ar investicijos, tokių įmonių gaunamas PVM dažnai smarkiai viršija atskaitytiną PVM, kurį jos sumokėjo savo paslaugos teikėjams. Nemažai tokių įmonių, dažnai turinčių nedaug turto ar visai jo neturinčių, pradingsta praėjus vos keliems mėnesiams, ir susigrąžinti nesumokėtą PVM tampa sudėtinga ar neįmanoma;
            
            
               (5)taikant nukrypti leidžiančią nuostatą nustačius, kad prievolė sumokėti PVM tenka asmeniui, kuriam yra teikiamos paslaugos, tokiais atvejais būtų panaikinta galimybė šiuo būdu slėpti mokesčius. Tam tikrais aprūpinimo personalu atvejais, išvardytais Direktyvos 2006/112/EB 199 straipsnio 1 dalies a punkte, jau yra įmanoma nurodyti gavėją kaip asmenį, kuriam tenka prievolė mokėti PVM. Todėl nukrypti leidžianti priemonė taikytina tiems aprūpinimo personalu atvejams, kurie nenurodyti Direktyvoje 2006/112/EB;
            
            
               (6)ši nukrypti leidžianti priemonė neturės neigiamos įtakos Sąjungos nuosaviems ištekliams, gaunamiems iš PVM,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Nukrypstant nuo Direktyvos 2006/112/EB 193 straipsnio, Vengrijai leidžiama numatyti, kad asmuo, kuriam tenka prievolė mokėti PVM, yra apmokestinamasis asmuo, kuris buvo aprūpintas personalu, vykdančiu kitokią veiklą, nei nurodyta Direktyvos 2006/112/EB 199 straipsnio 1 dalyje.
            
            
               2 straipsnis
            
            
               Šis sprendimas nustoja galioti 2017 m. gruodžio 31 d.
            
            
               3 straipsnis
            
            
               Šis sprendimas skirtas Vengrijai.
            
            
               Priimta Briuselyje
            
            
               
                     Tarybos vardu
               
            
         
         
            
               
                     Pirmininkas
               
            
         
         
            
                  
                     (1)
                  OL L 347, 2006 12 11, p. 1.
               
               
                  
                     (2)
                  OL L 347, 2006 12 11, p. 1.